CELEX: 32017R0286
Language: lt
Date: 2017-02-17 00:00:00
Title: 2017 m. vasario 17 d. Komisijos deleguotasis reglamentas (ES) 2017/286, kuriuo dėl gyvulininkystės sektoriaus ūkininkų nuo žemės drebėjimo nukentėjusiuose Italijos regionuose iš dalies keičiamas Deleguotasis reglamentas (ES) 2016/1613

18.2.2017   
            
            
               LT
            
            
               Europos Sąjungos oficialusis leidinys
            
            
               L 42/7
            
         KOMISIJOS DELEGUOTASIS REGLAMENTAS (ES) 2017/286
   2017 m. vasario 17 d.
   kuriuo dėl gyvulininkystės sektoriaus ūkininkų nuo žemės drebėjimo nukentėjusiuose Italijos regionuose iš dalies keičiamas Deleguotasis reglamentas (ES) 2016/1613
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 219 straipsnio 1 dalį kartu su 228 straipsniu,
   kadangi:
   
               (1)
            
            
               Komisijos deleguotasis reglamentas (ES) 2016/1613 (2) buvo priimtas siekiant spręsti visame pasaulyje sutrikusios pasiūlos ir paklausos pusiausvyros nulemtą rinkos sutrikimą pieno sektoriuje, taip pat kiaulienos, jautienos, veršienos, avienos ir ožkienos ir kituose gyvulininkystės sektoriuose, kurie taip pat patiria sunkumų rinkoje;
            
         
               (2)
            
            
               2016 m. rugpjūčio 24 d. centrinėje Italijoje įvykęs žemės drebėjimas padarė daug žmogiškųjų ir materialinių nuostolių, dėl kurių nuo žemės drebėjimo nukentėjusiuose regionuose, kurie daugiausiai yra kalnuotose vietovėse, pasižyminčiose struktūriniais sunkumais, ir kuriuose gyvulininkystė yra svarbi ekonomine ir socialine prasme, buvo labai smarkiai sutrikdyta rinka. Kadangi regione po žemės drebėjimo tebesitęsia požeminiai smūgiai ir vyksta nauji žemės drebėjimai, Italijai tapo dar svarbiau pasinaudoti Deleguotajame reglamente (ES) 2016/1613 numatyta finansine pagalba.
            
         
               (3)
            
            
               Italijai pagal Deleguotąjį reglamentą (ES) 2016/1613 skirta suma kompensuos tik nedidelę dalį faktinių nuostolių, kuriuos nuo žemės drebėjimo nukentėjusiuose regionuose patyrė gyvulininkystės sektoriaus ūkininkai, todėl reikėtų leisti Italijai teikti tiems ūkininkams papildomą paramą, padidinant jai ES skiriamos finansinės paramos paketą;
            
         
               (4)
            
            
               2017 m. rugsėjo 30 d. terminas, iki kurio turi būti patirtos atitinkamos išlaidos, kad tos išmokos atitiktų Sąjungos pagalbos skyrimo reikalavimus, Deleguotajame reglamente (ES) Nr. 2016/1613 buvo nustatytas nežinant, kad ypatinga padėtis nuo žemės drebėjimo nukentėjusiuose Italijos regionuose toliau blogės. Todėl tą terminą reikėtų atidėti, kad atitinkamas išlaidas būtų galima patirti vėlesnę datą;
            
         
               (5)
            
            
               taip pat reikėtų atidėti terminą, iki kurio Italija turi pateikti bendras pagal kiekvieną priemonę išmokėtas sumas, pagalbos gavėjų skaičių ir tipą ir priemonės veiksmingumo vertinimą;
            
         
               (6)
            
            
               siekiant užtikrinti, kad gyvulininkystės sektoriaus ūkininkai nuo žemės drebėjimo nukentėjusiuose Italijos regionuose kuo greičiau gautų pagalbą, turėtų būti priimta nuostata, leidžianti Italijai nedelsiant taikyti Deleguotajame reglamente (ES) 2016/1613 su pakeitimais, padarytais šiuo reglamentu, nustatytas taisykles. Todėl šis reglamentas turėtų įsigalioti kitą dieną po jo paskelbimo,
            
         PRIĖMĖ ŠĮ REGLAMENTĄ:
   1 straipsnis
   Deleguotasis reglamentas (ES) 2016/1613 iš dalies keičiamas taip:
   
               1)
            
            
               1 straipsnio 1 dalis papildoma šia pastraipa:
               „Tačiau nuo žemės drebėjimo nukentėjusių Italijos regionų atveju išlaidos, susijusios su mokėjimais gyvulių augintojams pagal šį reglamentą, atitinka Sąjungos pagalbos skyrimo reikalavimus tik tuomet, jei tie mokėjimai atlikti ne vėliau kaip 2018 m. rugsėjo 30 d.“;
            
         
               2)
            
            
               2 straipsnis papildomas šiomis pastraipomis:
               „Be pirmoje pastraipoje nurodytos paramos, Italijos gyvulininkystės sektoriaus ūkininkams nuo žemės drebėjimo nukentėjusiuose regionuose gali būti skiriama papildoma, 100 % priede nurodytos sumos neviršijanti parama.
               Papildoma parama gyvulininkystės sektoriaus ūkininkams nuo žemės drebėjimo nukentėjusiuose Italijos regionuose išmokama ne vėliau kaip 2018 m. rugsėjo 30 d.“;
            
         
               3)
            
            
               3 straipsnio b dalis papildoma šia pastraipa:
               „Tačiau paramos gyvulininkystės sektoriaus ūkininkams nuo žemės drebėjimo nukentėjusiuose regionuose atveju Italija bendras pagal kiekvieną priemonę išmokėtas sumas, pagalbos gavėjų skaičių ir tipą ir priemonės veiksmingumo vertinimą Komisijai pateikia ne vėliau kaip 2018 m. spalio 15 d.“
            
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2017 m. vasario 17 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 671.
   
      (2)  2016 m. rugsėjo 8 d. Komisijos deleguotasis reglamentas (ES) 2016/1613, kuriuo pieno gamintojams ir kitų gyvulininkystės sektorių ūkininkams skiriama išimtinė sureguliavimo pagalba (OL L 242, 2016 9 9, p. 10).